钦定古今图书集成/明伦汇编/闺媛典/第119卷 > 卫敬瑜妻王氏
## 钦定古今图书集成/明伦汇编/闺媛典/第119卷 > 卫敬瑜妻王氏

按《南史孝义张景仁传》：“霸城王整之姊，嫁为卫敬瑜
妻，年十六而敬瑜亡，父母舅姑咸欲嫁之，乃截耳置
盘中为誓，乃止。遂手为亡婿，种树数百株，墓前柏树
忽成连理，一年许，还复分散。女乃为诗曰：‘墓前一株
柏，根连复并枝，妾心能感木，颓城何足奇。所住户有
燕巢，常双飞来去，后忽孤飞，女感其偏栖，乃以缕系’”
脚为志。后岁，此燕果复更来，犹带前缕。女复为诗曰：
“昔年无偶去，今春犹独归。故人恩意重，不忍更双飞。”
雍州刺史西昌侯藻嘉其美节，乃起楼于门，题曰《贞
义卫妇之闾》，又表于台。